A megállapodás tartalmazni fog egy finanszírozási szabályt (I. melléklet, III. cím) is, amely lefedi az ICS2 Norvégia általi fejlesztésének és operatív célú használatának költségeit, valamint ismerteti az ICS2-nek a technikai rendelkezésekben (I. melléklet, II. cím) szerepelő funkcionális részleteit.

A megállapodás javasolt módosításairól az EU, Svájc és Norvégia részvételével folytatott tárgyalások 2019 novemberében kezdődtek és 2020 októberében zárultak le. A jegyzőkönyv IIa. fejezetének módosításai az engedélyezett gazdálkodókra vonatkozó uniós jogszabályok, valamint a kockázatkezelési és -elemzési keret változásait is figyelembe veszik. Ez garantálja a külső határok azonos szintű biztonságát, és fokozni fogja a közös biztonsági térség biztonságát és védelmét.

Az Uniós Vámkódex (Vámkódex) rendelkezett az új ICS2 projektben foglalt olyan intézkedésekről, amelyek jelentősen meg fogják változtatni az EU-ba belépő árukat érintő előzetes áruszállítási vámműveleteket és az általános közös kockázatkezelési keretrendszert. Az új program informatikai, jogi, vámügyi kockázatkezelési/ellenőrzési és kereskedelmi operatív szempontból átdolgozza a meglévő folyamatot. Az áruk rendeltetési helyre való megérkezése előtt adatokat fog gyűjteni az EU-ba belépő valamennyi áruról. A gazdálkodóknak a belépési gyűjtő árunyilatkozat (ENS) révén be kell majd jelenteniük a biztonsági és védelmi adatokat az ICS2-be. Az ilyen nyilatkozatok benyújtására vonatkozó kötelezettség nem minden gazdálkodó esetében lép érvénybe ugyanakkor. Az időpont attól függ, milyen típusú szolgáltatásokat nyújtanak az áruk nemzetközi szállítása során, és az ICS2 három verziója valamelyikének kiadásához (2021. március 15., 2023. március 1. és 2024. március 1.) kapcsolódik. A rakományra vonatkozó előzetes információ és kockázatelemzés lehetővé teszi a fenyegetések korai azonosítását, és segíti a vámhatóságokat abban, hogy az ellátási lánc legmegfelelőbb pontján avatkozzanak be.

Az áruforgalommal kapcsolatos ellenőrzések és alaki követelmények egyszerűsítéséről szóló jegyzőkönyv (a továbbiakban: jegyzőkönyv) mentesíti a gazdasági szereplőket azon kötelezettség alól, hogy az EU és Norvégia közötti kétoldalú kereskedelemben a behozatal, illetve a kivitel előtt belépési gyűjtő árunyilatkozatot nyújtsanak be a vámhatóságoknak. Mindeközben Norvégia a harmadik országokkal folytatott kereskedelemben az uniós vámokkal egyenértékű vámbiztonsági intézkedéseket alkalmaz. A jegyzőkönyv 2009. július 1-jén lépett hatályba, és biztosította mind a Norvégia és az EU közötti zökkenőmentes kereskedelmi forgalmat, mind pedig az ellátási lánc magas szintű biztonságát.

A tervezett jogi aktus a megállapodás 104. cikkével összhangban kötelező érvényűvé válik a felekre nézve, amely kimondja, hogy „[a]z EGT Vegyes Bizottság által az e megállapodásban meghatározott esetekben hozott határozatok, amennyiben a megállapodás másként nem rendelkezik, hatálybalépésük időpontjától kezdve kötelező erejűek a Szerződő Felekre nézve, s azok megteszik a határozatokban foglaltak végrehajtásához és alkalmazásához szükséges lépéseket.”

A megállapodás 103. cikke így rendelkezik: „Ha az EGT Vegyes Bizottság határozatát követő hat hónapos időszak végéig ilyen bejelentésre nem kerül sor, az EGT Vegyes Bizottság határozatát ideiglenes jelleggel alkalmazzák addig, amíg az alkotmányos követelmények nem teljesülnek, hacsak valamely Szerződő Fél be nem jelenti, hogy ilyen ideiglenes alkalmazásra nincs mód. Ez utóbbi esetben, vagy ha a Szerződő Fél azt jelenti be, hogy nem erősíti meg az EGT Vegyes Bizottság valamely határozatát, a 102. cikk (5) bekezdésében említett hatályon kívül helyezés egy hónappal a bejelentést követően lép hatályba, de semmi esetre sem korábban annál a napnál, amikor a megfelelő közösségi jogi aktus a Közösségben végrehajtásra kerül.”

3.Az Unió által képviselendő álláspont

3.1.A 10. jegyzőkönyv általános áttekintése

Az EGT vegyes bizottsági határozattal 2009-ben módosított jegyzőkönyv kiemeli az EU és Norvégia közötti különleges kétoldalú kereskedelmi kapcsolatok fontosságát, valamint azt, hogy az egyenértékű vámbiztonsági intézkedések végrehajtása tekintetében a feleket komoly kölcsönös érdekek fűzik össze. A megállapodás 10. jegyzőkönyvének módosítására az Európai Közösség és az EFTA-államok kölcsönös érdekében került sor, hogy elkerülhetők legyenek a szükségtelen korlátozások, valamint megállapítható legyen egy sor olyan rendelkezés, amelyek révén egyenértékű vámbiztonsági intézkedések alkalmazhatók a harmadik országokból eredő vagy harmadik országok felé irányuló áruforgalomra.

A jegyzőkönyv az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeleten, valamint az alábbi végrehajtási és felhatalmazáson alapuló jogi aktusokon alapul:

–az (EU) 2015/2447 bizottsági végrehajtási rendelet, beleértve a B. melléklet vonatkozó oszlopát,

–az (EU) 2017/2089 bizottsági végrehajtási rendelet, amely rendelkezik a felek adatvédelemmel és adatkezeléssel kapcsolatos feladatairól,

–a munkaprogramról szóló bizottsági végrehajtási határozat,

–az (EU) 2015/2446 felhatalmazáson alapuló bizottsági rendelet, beleértve a B. melléklet vonatkozó oszlopait.

A nemzetközi árukereskedelem biztonságának növelése céljából az EU 2006-ban új intézkedéseket vezetett be a magasabb színvonalú vámellenőrzések biztosítása érdekében (IP/06/1821). Ezek közé tartoznak az árukra vonatkozó információknak az EU-ba irányuló behozatalt vagy az EU-ból történő kivitelt megelőzően történő benyújtására vonatkozóan a gazdasági szereplőkre irányadó szabályok és határidők (elektronikus belépési és kilépési árunyilatkozatok); az uniós kockázatelemzési és -kezelési rendszer; valamint az uniós engedélyezett gazdálkodókat segítő rendszer. Az EU és Norvégia arról is megállapodott, hogy közös kockázatkezelési keretet dolgoznak ki, ideértve adott esetben a kockázattal kapcsolatos információk cseréjét is.

A megállapodás módosítására a jobb vámellenőrzések közös keretének kidolgozásával összefüggésben, valamint a vámunió és jogszabályainak korszerűsítését követően került sor. Ez biztosítja a legmagasabb szintű biztonságot és ellenőrzést a határokat átlépő, valamint az EU és a Norvég Királyság vámterületére belépő áruk esetében.

3.2.A jegyzőkönyv javasolt módosításai Norvégia ICS2 programban való részvételével összefüggésben

Az ICS2 az első védelmi vonal a belső piac és az uniós polgárok védelme tekintetében. Színvonalasabb, adatvezérelt vámbiztonsági folyamatok révén támogatja a hatékony kockázatalapú vámellenőrzéseket, egyúttal pedig megkönnyíti a jogszerű kereskedelem szabad áramlását az EU külső határain.

A program a vámügyi kockázatkezelési keret megerősítése érdekében elősegíti egy integrált uniós megközelítés kialakítását. Ez az Uniós Vámkódex és a vámügyi kockázatkezelési stratégia egyik fő eredménye, összhangban a Tanács által 2014-ben elfogadott cselekvési tervvel és a von der Leyen-vezette Bizottságnak a vámunió magasabb szintre emelésére irányuló célkitűzéseivel.

Előzetes rakományinformációs rendszerként az ICS2 az áruk rendeltetési helyre való megérkezése előtt adatokat fog gyűjteni az EU-ba belépő valamennyi áruról. A gazdálkodóknak az úgynevezett belépési gyűjtő árunyilatkozaton keresztül be kell jelenteniük a biztonsági és védelmi adatokat az ICS2-be. Az ilyen nyilatkozatok benyújtására vonatkozó kötelezettség nem minden gazdálkodó esetében lép érvénybe ugyanakkor. Az időpont attól függ, milyen típusú szolgáltatásokat nyújtanak az áruk nemzetközi szállítása során, és az ICS2 három verziója valamelyikének kiadásához (2021. március 15., 2023. március 1. és 2024. március 1.) kapcsolódik.

Norvégia 2020. október 7-én megerősítette, hogy részt vesz a 2. generációs importellenőrzési rendszerben (ICS2), ami lehetővé teszi e partnerország részvételét az ICS2 2021. március 15-én induló közös keretében.

Az ICS2 programhoz való csatlakozás a megállapodással kapcsolatban technikai és pénzügyi kiigazításokat és különösen a vámunió és az uniós vámjogszabályok korszerűbbé válását tükröző módosításokat tesz szükségessé.

3.3.A jegyzőkönyv javasolt jogi módosításai az Uniós Vámkódex korszerűsítésének összefüggésében

A módosított jegyzőkönyv tervezetében bevezetett főbb változtatások elsősorban az Uniós Vámkódexről szóló 952/2013/EU rendeleten és annak végrehajtási jogi aktusain és felhatalmazáson alapuló jogi aktusain, nevezetesen az (EU) 2015/2447 végrehajtási rendeleten, illetve az (EU) 2015/2446 felhatalmazáson alapuló rendeleten alapulnak. Ezek a változások összhangba hozzák a módosított jegyzőkönyvet a biztonsági vámintézkedésekre, a belépési és kilépési gyűjtő árunyilatkozatokra (ENS és EXS), a kapcsolódó elektronikus rendszerek kifejlesztésére és telepítésére, az engedélyezett gazdálkodókra, valamint a közös kockázatelemzési folyamatra és a kockázatkezelési keretrendszerre vonatkozó legutóbbi uniós jogszabályokkal, összhangban a személyes adatok védelmével kapcsolatos legújabb jogszabályokkal.